
LOUISE FULLER

Mot en ny fremtid

Oversatt av Mikkel Broen


Louise Fuller var en guttejente som hatet rosa og alltid ville være prinsen, ikke prinsessen. Nå liker hun å skape heltinner som har bein i nesa og er sterke, troverdige kvinner. Før hun begynte å skrive for Harlequin studerte hun litteratur og filosofi på universitetet og jobbet som journalist i lokalavisen. Hun bor i Tunbridge Wells med sin usannsynlig kjekke mann, Patrick, og sine seks barn.

«Greit, vi snakkes siden. Med mindre du vil gå gjennom det igjen?» Med telefonen mot øret bet Talitha St Croix Hamilton hardt i pennen. Det var den eneste måten å ikke skrike til sjefen på. Hun hadde vært overrasket og smigret over at Philip ba henne og ikke den mer erfarne Arielle om å møte en mulig ny klient.

«Jeg slenger deg uti på dypt vann for å se hvordan du klarer deg», hadde han forklart. Nå, med bare en time til møtet, virket han mer tvilende.

«Absolutt ikke», sa hun og slengte med hestehalen. «Virkelig, Philip, jeg fikser dette.»

«Bra», svarte Philip. «Beklager kryssforhøret. Jeg stoler fullt og helt på deg, men det er mitt navn som står over døren, så jeg må være sikker.» Hun kjente takknemligheten bølge gjennom kroppen. Philip Dubarry var en god sjef. Hun likte ham. Han betalte bra. Han behandlet de ansatte med respekt, var tålmodig og raus med sin tid og kunnskap. Men han var også en kontrollfrik, et petimeter som slet tungt med å gi slipp. Skjønt hun kunne egentlig ikke bebreide ham. Hun hadde bare jobbet der i syv måneder, og mistenkte at hun bare hadde fått jobben fordi Philip hadde kjøpt og solgt malerier for bestefaren hennes, Edward. Takket være suksessen til hennes tippoldefars ingeniørfirma hadde familien hennes blitt svært rik, og eiendommen deres, Ashburnham, hadde raskt skaffet seg en av Englands viktigste private kunstsamlinger. Hun tok pennen ut av munnen og slengte den på skrivebordet. Ikke nå lenger.

Navnet St Croix Hamilton innebar fortsatt sosial status, men det meste av den bra kunsten hadde i all diskresjon blitt solgt, og det en gang så vakre georgianske herskapshuset forfalt. Alt de hadde hatt av penger, skyldte de nå banken tre ganger. Men hun ville ikke tenke på det nå. Hun måtte levere når det gjaldt denne viktige kunden. Hun visste ikke engang hvem hun skulle møte, bare at de skydde oppmerksomhet og var rike. Veldig rike.

I det minste var hun kledd for anledningen, i en Giles Deacon av året. Den var selvsagt ikke hennes. Den fotside, stripete silkekjolen ville vært infarktframbringende dyr å kjøpe, men hun hadde funnet et sted i Chelsea som leide ut designerkjoler for en dag for mindre enn det en lunsj på Kitty Fisher’s kostet. Blikkene hun hadde fått i Bond Street i junisolskinnet, fortalte henne at den var et godt valg. Mer enn en vakker kjole var den rustningen hennes. Under den ville ingen gjette at hun skalv, at den en gang så mektige familien ikke klarte å betale avdragene sine eller at diamantene hun hadde i ørene, var utsøkte forfalskninger.

«Det går bra.» Philips stemme avbrøt tankene hennes. «Snakk tydelig. Smil som om du mener det. Og husk at klienten …»

« … alltid har rett.» Hun fullførte setningen hans, tok en pause og sa så nonsjalant hun kunne. «Så vi vet ingenting om dem?»

«Ingenting overhodet. Men det er derfor de kommer til oss, Talitha. Hvis de ville ha sirkus, ville de gått til Broussard’s.» Philip snøftet hånlig i røret, og hun smilte. Alle kjendiskunstsamlerne foretrakk Broussard’s. Rockestjernene og filmstjernene som nøt auksjoner med høy profil. Men for de ultrarike som foretrakk å handle kunsten sin anonymt, fantes det bare ett meglerhus. Philip ble verdsatt like mye for diskresjonen sin som for ekspertisen. Og det betalte seg enormt. Selv om virksomheten var mindre enn de fleste andre meglernes, hadde han en stall av hemmelighetsfulle, men ekstremt rike samlere, fra IT-magnater til kongelige.

Etter at Philip hadde lagt på, åpnet Talitha datamaskinen og leste gjennom presentasjonen igjen. Hun ønsket så sterkt at dette skulle gå bra. Det var ikke direkte en forfremmelse, men det betød at hun kunne gå tilbake til banken med noe mer enn navnet sitt i pant. Det ville vise at hun hadde gjort seg fortjent til jobben, at hun gjorde som de «rådet» henne til. Jobbe hardt og bli tatt på alvor. Det måtte vel telle for noe? Annet valg hadde hun ikke.

Ikke tenk på det, sa hun til seg selv. Ikke tenk på ting som kanskje aldri ville skje. Men det ville det. Kunne hun ikke overtale banken til å forlenge lånet, ville alt være borte for alltid. Eiendommen ville gå på auksjon og bestefaren miste hjemmet sitt. Hun svelget klumpen i halsen. Han fortjente bedre. Bare han hadde gjort det rette. Bare han hadde gjort seg fortjent til hennes tillit. Han hadde aldri sviktet henne, og hun skulle ikke svikte ham. Uansett hva det krevde, skulle hun håndtere banken.

«Talitha?»

Hun kikket opp. Philips upåklagelig profesjonelle assistent, Harriet James, sto i døråpningen. «De er her. Jeg går og tar imot dem.»

«Takk, Harriet. Vi ses i studioet.» På vei opp trappene innså hun at hun skalv, som bestefarens spaniel, Blueball, under en fuglejakt. Men hun var ikke bare nervøs, hun var oppglødd også. Studioet lå i toppetasjen og var hennes favorittrom i bygningen. For tretti år siden hadde Philip kjøpt det første av de fire tilstøtende husene som skulle bli galleriet og kontorene hans. Det enorme studioet strakte seg gjennom alle fire husene, og foruten møterom tjente det som et lyst, luftig visningsrom i konstant endring for Dubarrys kunstsamling, inkludert Cy Twomblys «Blackboard», hennes yndlingsbilde for tiden. Selv på de gråeste dagene i London var det et oppløftende, inspirerende rom. Forhåpentlig ville det inspirere kjøperen til å grave dypt i lommene.

Hun trakk pusten, smilte bredt og snudde seg idet Harriet ledet en gruppe dresskledde menn inn i rommet. Men hun så bare én. Noen sekunder stirret hun på den høye, mørke skikkelsen som gikk først.

I flere år hadde det ikke gått en dag hvor hun ikke hadde tenkt på ham. Og selvsagt, det ga fullt ut mening at han var den mystiske samleren.

Dante King. 

Selv tidlig i karrieren hadde han sagt minst mulig om seg selv. Han hadde hatt et nært forhold til foreldrene sine. Han snakket kort, men hyppig med begge to, alltid på italiensk, og hun hadde tenkt at han bare var beskyttende overfor dem. Trofastheten hans hadde minnet henne om hennes egen bestefar. Hun hadde tenkt at når de kjente hverandre bedre, ville han åpne seg for henne. Brystet hennes strammet seg. For en vits. Enda de angivelig planla en framtid sammen, hadde Dante stengt henne ute av livet sitt og holdt henne på armlengdes avstand fra alle som betød noe for ham. Magen hennes strammet seg. Siden han var så familiekjær hadde hun tegnet et forskjønnet bilde av sine egne ubrukelige foreldre, men det hadde hun ikke behøvd. Han var bare interessert i folk som kunne hjelpe ham med å bli kongen av universet. Og nå sto han her, den rikeste mannen ingen hadde hørt om. Hver knusende centimeter av ham. Fra det mørke håret til de håndsydde lærskoene, blendende kjekk og mandig.

En gang hadde hun forgudet ham så det hadde vært smertefullt å være fra ham selv et øyeblikk. Han hadde sagt at han elsket henne, og så hadde han knust hjertet hennes i tusen biter. Hun skalv. For tre år siden, i en bar i Milano full av støyende, skrytende italienske menn, hadde hans stille, alvorlige skjønnhet tiltrukket seg blikkene. Det var ikke bare de perfekte ansiktstrekkene. Den gangen hadde hun ant noe mykt og sårbart bak de markerte kinnbeina som fikk alle kvinnene i baren, også henne, til å kikke litt lenger enn strengt nødvendig. Men nå var hun en annen. Nå visste hun bedre. Hun visste at Dante King ikke hadde noen myk side. Han var ensporet, dedikert, nådeløs. Den imperiebyggende ærgjerrigheten oppslukte livet hans så det ikke hadde plass til noe annet. Selv ikke henne, spesielt ikke henne.

Hun festet blikket på det kjølig kjekke ansiktet. Nå var han en konge ikke bare av etternavn. Forretningsimperiet hans strakte seg over alle verdens hjørner. Hun mistet nesten pusten. Hun måtte innrømme at det kledde ham. Han så fantastisk ut. Og ekstremt kompetent.

Harriet harket. «Mr. King, dette er vår kurator Talitha St Croix Hamilton.» Hun nikket kort mot Talitha. «Hun vil fungere som guide og rådgiver for deg. Men her hos Dubarry’s mener vi at det beste rådet vi kan gi er å stole på ens egen smak. Dine ønsker står i høysetet. Hva enn du vil ha, kan vi skaffe.»

Brystet til Talitha strammet seg. Ansiktet hans var uleselig. De gjennomtrengende grå øynene møtte hennes lysebrune, og mens han gransket henne med smertefull grundighet, ble det umulig å puste, langt mindre løpe.

«Ms. Hamilton. Hvordan har det gått med deg?» Det var et øyeblikk av stillhet.

«Kjenner dere hverandre?» Harriets nysgjerrige blikk svingte mellom dem som en taktmåler. Kjente. Elsket. Mistet, tenkte hun, og en bølge av sinne og sorg slet i den raknende selvkontrollen hennes.

«Nei, det vil jeg ikke si», sa han langsomt. «Men vi har møttes så vidt, i sin tid.» Hun tvang seg til å møte utfordringen i blikket hans. Det var en måte å si det på. Eventuelt at han hadde manipulert henne. Han hadde sett svakheten i henne, uten å bry seg om å utforske årsaken til den. I stedet, som alle vellykkede rovdyr, hadde han utnyttet den med den hensynsløse effektiviteten som hadde gjort ham til en av tidenes yngste milliardærer. Firmaet hans, KCX, var fortsatt ikke den største, men den raskest voksende digitale børsen i verden, og burde ha gjort sin skaper og administrerende direktør til verdenskjendis. Men Dante King unngikk oppmerksomhet og ga sjelden intervjuer. Du bør likevel ikke undervurdere ham, tenkte hun med sansene innstilt på kamp eller flukt idet de så hverandre i øynene. Ikke som hun hadde erfart, i hvert fall. Hadde han brydd seg om henne? Eller hadde det bare dreid seg om forbindelsene hennes?

Han snudde seg mot Harriet. «Kunne jeg få snakke alene med Ms. Hamilton?» Han snakket lavt, og ingenting i ansiktet hans røpte det minste om hva han tenkte, men hvert ord var fylt av umiskjennelig autoritet, og i løpet av sekunder var de alene. Plutselig føltes det svære rommet lite og tomt for luft. Talitha kjente hver muskel stramme seg.

«Hva gjør du her? Det er tre år siden, Dante.» Tre år med å gjemme seg for fortiden, gjemme seg for følelsene, prøve å lappe sammen livet sitt igjen. De som sa at tiden leget alle sår hadde ikke fått hjertet trampet på av Dante King.

Han tok et skritt fram, og taklysene kastet en skygge under kinnbeina hans. «Jeg vet hvor lang tid det har gått, Talitha.»

Huden hennes kjentes varm av å høre ham si navnet hennes. «Vel, du har kastet bort tiden.» Hjertet kastet seg mot ribbeina så hardt at hun trodde det skulle sprenge seg ut av brystet. Han hadde etterlatt henne mens hun besøkte familien hans, og som en idiot hadde hun sittet og ventet på ham.

Og ventet. Tre uker uten et ord. Med tanke på hva foreldrene hennes hadde gjort skulle man tro hun ville visst bedre, men hun hadde vært fullstendig underlagt fantasien om kjærlighet. Så i dens makt at hun sikkert fortsatt hadde sittet der om hun ikke hadde støtt på Nick og fått vite sannheten. At Dante hadde brukt henne for hvem hun kjente, og ikke hadde villet ha henne for den hun var. Siden hadde hun tilbrakt måneder med å prøve å leve uten ham, med å hate ham. Trodde han virkelig han bare kunne dukke opp nå og prate med henne? Hun så på det utilgivelig kjekke ansiktet og kjente halsen brenne. Han hadde ikke et snev av medfølelse i seg. Hun ristet på hodet. «Det skjer ikke. Aldri. Hadde du villet snakke, skulle du gjort det da, men det gjorde du ikke.» Ville ikke, kunne ikke. Hun husket den stramme kjeven hans. Han klarte ikke å si ordene. Og han hadde ikke prøvd å ordne opp i ting etterpå. Hun hadde håpet, men han hadde ikke engang sendt henne en melding. Han holdt blikket hennes i stillhet, vurderte ordene hennes og sitt eget svar. Hun kjente triksene hans, visste hvordan han brukte stillheten som et våpen, ventet på at hun skulle miste tråden. Men denne gangen kunne han få vente, slik hun hadde gjort i hans leilighet.

«Det var ingenting å snakke om. Du overreagerte som vanlig.»

Nevene hennes knyttet seg. Hun stirret storøyd på ham, sjokkert over den skjødesløse tonen. Hun hadde prøvd å redde forholdet deres. «Jeg vil heller overreagere enn å skuffe», freste hun.

De mørke øynene hans lynte til, og da han snakket igjen, var stemmen truende myk. «Beklager å skuffe deg igjen, men jeg er ikke her for å snakke med deg.» Han gikk forbi henne og stilte seg foran et slående geometrisk maleri av Frank Stella. «Jeg visste faktisk ikke at du jobbet på Dubarry’s.»

Hun bet tennene sammen. «Du så meg aldri.» Han snudde seg ikke, og hun stirret på ryggen hans mens hjertet hamret. Han hadde stått slik i baren i Milano den gangen de møttes, og hun burde ha sett det som et tegn på hva som skulle komme. Dante som så en annen vei, blikket rettet mot horisonten og en framtid uten henne. Hun burde hatt vett til ikke å bli involvert med ham i utgangspunktet, men kroppen hennes hadde vunnet over hjernen, kåtskapen hadde fortrengt hennes sunne fornuft og minnet om foreldrenes tragiske ekteskap, og hun hadde latt blikket hvile på det krøllete mørke håret bak T-skjortekragen og musklene under. Silkemykt og hardt. Motsetningen hadde fascinert og opphisset henne, da og enda mer senere, da de hadde gått til sengs og han hadde rullet henne under den harde kroppen sin og grådig oppsøkt munnen hennes med sin … Hun fortrengte bildet, ville ikke tenke på hans unektelig gode ferdigheter på det området. «Jeg var bare bakgrunnsstøy.»

Han snudde seg, og det mørke blikket hvilte på ansiktet hennes. Hans tause, maskuline nærvær fylte det massive studioet. «Du var aldri i bakgrunnen. Du lyste opp rommet.» Han tok et skritt nærmere, for nært. Nå kunne hun se konturene av musklene hans under den dypblå skjorten og den perfekt sydde jakken. «Som solskinn. Men du skinte både dag og natt. Jeg tenkte at du kanskje var en stjerne som hadde falt til jorden.»

Ordene hans fikk pulsen hennes til å dirre. «Ikke gjør det.» Hun stirret på ham med blodrøde kinn. «Ikke lat som forholdet vårt handlet om noe annet enn sex.» Stemmen sviktet henne et øyeblikk mens hun ble påminnet om sexen. Hun hadde ikke ord for hvordan det hadde vært med ham. Men hun trengte dem ikke heller. Bare å minnes skjeggstubbene som skrapet halsen hennes mens han støtte inn i henne, sendte bølger av nytelse gjennom kroppen. Hun tvang seg til å se ham i øynene. «Og selv det var nok bare en bonus. Det du egentlig brydde deg om, var navnet mitt.»

«Det stemmer ikke.» Han tok et skritt nærmere. «Jeg visste ikke hva du het da jeg så deg i den baren. Bare at du var den vakreste kvinnen jeg hadde sett.» Han strakte frem hånden og fanget et hår på avveie mellom fingrene. «Hvis Hera, Atene og Afrodite hadde sittet ved siden av deg, ville jeg likevel gitt deg det gylne eplet.»

«Jeg liker ikke epler», løy hun. «Jeg foretrekker pærer. Men det vet ikke du, for du var ikke interessert i meg. Jeg var bare et trinn på stigen.»

«Jeg trodde ikke du ville snakke om fortiden.» De grå øynene holdt fast ved henne. «Forsiktig, Talitha, du bryter dine egne regler.» Hun kjente en skjelving i huden idet blikket hans falt ned på den lille blodåren som pulserte i halsen hennes. «Men det gjør du jo ofte, mener jeg å huske.» Hun kjente et stikk. Hun skjønte hva han snakket om. De første ukene i Milano hadde vært vanvittige. De hadde ikke kunnet holde hendene fra hverandre.

«Jeg tror vi husker tiden vår sammen forskjellig, Dante. Men nå er du her for å legge en strategi for kunstsamlingen din.»

Blikket hans vek ikke fra hennes. «Det stemmer.»

«Greit.» Hun smilte kjølig til ham og ville ha marsjert ut med hodet hevet hvis ikke Dante hadde flyttet seg litt til siden og blokkert veien.

Øyebrynet hennes fløy opp. «Hva er det du gjør for noe?»

«Jeg kunne spurt deg om det samme», sa han lavt.

«Jeg trodde det var åpenbart.» Brystet hennes hevet og senket seg i takt med hjertets raske dunk. «Dette møtet er over. Hvis ikke det gjør deg noe, går jeg og henter kollegaen min, Arielle Heathcote. Hun er veldig dyktig …»

«Men det gjør meg noe.»

Huden hennes sitret, og hun kjente seg plutselig varm. Det var ille nok at han hadde brukt henne for sin egen ærgjerrighet, hun ville ikke bli en lakei for hans nyeste hobby.

«Hva mener du?» spurte hun.

«At du ikke trenger å finne kollegaen din. Her og nå holder det med deg.»

Hun stirret stumt på ham mens hjertet hamret. De skarpe ordene hans rispet huden hennes. «Det sier du bare for å gjøre ting vanskelig. Vi kan selvfølgelig ikke jobbe sammen.»

«Kan vi ikke?» Han rynket pannen. «Hva er problemet?» Spørsmålet hans sugde luften ut av lungene hennes. Han var fremdeles frustrerende rolig og distansert, og hun visste at han lekte med henne, stakk fingeren i såret. Plutselig hatet hun ham, og seg selv for å føle enda et stikk av irritasjon og sinne. For å føle noe som helst.

«Jeg har mange problemer med det.» Hadde hun ikke kjent ham, ville hun neppe merket at øynene hans så vidt smalnet mens han så på henne i stillhet.

«Kanskje du vil dele dem med meg?» Stemmen hans var fortsatt myk, men Talitha kjente hårene i nakken reise seg. Hun hadde bevisst ikke fulgt med på kometkarrieren hans, men av og til, når hun hadde tilbrakt litt for mange kvelder inne og følt seg som en moderne miss Havisham, hadde hun søkt ham opp på internett, og visste at han var noen man ville ha som venn og ikke fiende.

Men det var det for sent å bekymre seg for.

«Jeg vil ikke dele noe med deg, Dante», sa hun hest. Når hadde han noensinne delt noe med henne? «Du vet godt hvorfor vi ikke kan jobbe sammen. Vi har en fortid sammen.»

Han trakk på skuldrene. «Nettopp. Det er i fortiden. Hvis jeg kan legge det bak meg, skjønner jeg ikke hvorfor du ikke kan det.»

Hun gapte, målløs av hvor avslappet han avfeide smerten hennes. Legge det bak seg? Hun tok seg instinktivt til halsen, som for å beskytte seg mot ordene hans. Hadde virkelig forholdet deres gjort så lite inntrykk på ham? Han måtte da ha skjønt hvor høyt hun hadde elsket ham. Skjønte han overhodet ikke hvor dypt han hadde såret henne? Brydde han seg ikke det minste? Følte han ingenting? Nei. Dante King og følelser hørte ikke sammen. Spesielt ikke andres. Hun ville kaste seg over ham og hamre løs på ham, gjøre hva som helst for at han skulle føle en brøkdel av hennes smerte.

«Vi var forlovet, Dante. Du ga meg et løfte.» Et løfte for evigheten, et perfekt øyeblikk. Men det hadde bare vært det, et øyeblikk.

Han møtte blikket hennes og tok et skritt mot henne.

«Det gjorde du også.»

Han hadde rett. Men for henne hadde det vært mer enn et løfte. Det hadde vært et sprang ut i det ukjente. Og, skulle det vise seg, et feilgrep.

«Alle gjør feil, Dante.» Og hun betalte fortsatt for sin. Hver eneste dag. «Å tro at det kunne fungere mellom oss, var min. Kanskje det bare er forretningsmessig denne gangen, men jeg gjør ikke samme feil to ganger.»

Dante stirret taust på Talitha. Hun tok feil. Dette var personlig. Å se henne igjen etter alle disse årene hadde vært som å krysse speilet inn i en verden hvor ingenting ga mening. Et øyeblikk hadde han tenkt at alt var en drøm. Selvsagt hadde han ikke regnet med å se henne.

Kanskje det ikke hadde rammet ham så hardt hvis ikke han hadde tilbrakt tre år med å prøve å glemme henne. Men sjokket over skjønnheten hennes hadde føltes som et bombenedslag. Hud glatt og blek som innsiden av et skjell, honningfargede øyne, lyseblondt hår og en perfekt rosa munn, som en rose som åpnet seg for morgensolen. Det var slik han hadde tenkt på henne, som hans engelske rose. Brystet hans strammet seg. Hun var ikke hans lenger, hun tilhørte en annen mann nå. Han kjente en skjelving gjennom hele kroppen. At hun hadde brutt forlovelsen hadde vært smertefullt nok, men at hun hadde erstattet ham så raskt og følelsesløst gjorde ham fortsatt trist og sint. Hadde han bare vært et plaster for egoet hennes? Et tidsfordriv? Eller hadde det vært planlagt fra begynnelsen, for å få eksen hennes sjalu nok til å fri? Hun hadde beholdt navnet St Croix Hamilton i jobben. Men sånn var Talitha, tenkte han og følte sinne og frustrasjon stige i seg.

Hun så kanskje ut som en prinsesse, men slektslinjen til tross var hun først og fremst en beinhard pragmatiker. Mannen hennes var helt sikkert rik, men hennes etternavn åpnet de riktige dørene. For tre år siden hadde han ikke helt forstått det. Han hadde vært for blendet av skjønnheten hennes og av at en slik kvinne hadde sett ham og til og med hadde villet gifte seg med ham. Det stakk i magen når han tenkte på øyeblikket han innså at hun hadde forlatt ham. Selvsagt hadde han prøvd å ringe henne, men telefonen hennes hadde vært slått av og han hadde blitt rasende. Da han hadde roet seg nok til å skjønne at han ikke kunne leve uten henne, hadde hun allerede vært forlovet. Såret og ydmyket hadde han skjøvet det hele ut av tankene. Først senere ga det mening. Hun ville ha det beste, og i Milano hadde han vært det beste tilgjengelig. Inntil han hadde dratt, og hun hadde funnet en annen som var «best». Han skar tenner. I forretningene og i livet likte han å være forberedt, og som vanlig hadde folkene hans undersøkt Dubarry’s grundig. Men for en gangs skyld hadde han ikke lest hele rapporten deres.

Det var et sjeldent og utilgivelig øyeblikk av slurv. Og da han så Talitha, hadde han vært nær å avlyse hele møtet. Men da han så rødmen i kinnene hennes og ildene i øynene, var alle tanker om å gå glemt. Det knøt seg i magen hans. Hun hadde ingen rett til å være sint. Det var ikke hun som hadde blitt brukt og kastet. Men han var ikke den samme forelskede tosken som for tre år siden. Da hadde han vært i hennes makt. Nå var det han som bestemte, og dette møtet var over når han sa det var det.

«Det er vel ikke egentlig opp til deg?» sa han med myk stemme og holdt blikket hennes fast. «Som kollegaen din sa, står mine ønsker i høysetet. Jeg får det jeg vil ha. Og jeg vil at du skal velge ut samlingen min.»

Hun stirret rasende på ham. «Gjør du dette med vilje?»

Haken hennes sto steilt ut, og han måtte motstå lysten til å lene seg fram og kysse henne. «Jeg gjør ingenting», sa han likegyldig.

«Jo, det gjør du.» Øynene hennes lynte av sinne og frustrasjon. «Du gjør dette fordi du ikke visste at jeg skulle være her, og du liker ikke å bli satt ut, så du vil straffe meg.»

Ordene hennes fikk brystet hans til å stramme seg og skrittet til å hardne. «Hvis jeg ville straffe deg, ville du ikke stått her med alle klærne på. Du ville ikke stått i det hele tatt.»

Det oppsto en lang stillhet.

I det bleke ansiktet hennes kunne han se tankene snuble over hverandre mens hun prøvde å finne på et svar. Til slutt kikket hun opp på ham med frykt i de brune øynene, som en hunnrev som en løshund hadde trengt opp i et hjørne.

«Vi må håndtere dette som voksne mennesker», sa hun stivt. «Vi skjønner begge to at jeg ikke kan jobbe for deg. Å bygge en samling tar tid og er en konstant prosess. Skal jeg levere for deg, krever det en kontakt, en intimitet …» Ordene hennes sviktet, og han visste at hun også mintes intimiteten de hadde hatt.

«Ingenting vi ikke har gjort før, med andre ord», sa han kjølig.

Hun trakk pusten. «Og se hvordan det gikk», sa hun.

«Det gikk helt fint til du brøt forlovelsen.» Ordene hans smalt som et rifleskudd i det stille rommet.

«Hvordan kan du si det?» Hun stirret vantro på ham, som om han skulle ha grodd skjell. «Hvordan kan du si det opp i ansiktet mitt?»

«Fordi det var du som gikk.» Skuldrene hans strammet seg.

«Det var ikke det som skjedde.»

Minnet om å komme tilbake til den tomme leiligheten deres var fortsatt nifst livaktig. Han svelget sinnet og festet blikket på det vakre, svikefulle ansiktet hennes igjen. «Og at du forlovet deg med en annen bare noen måneder etter, skjedde vel heller ikke?»

Hun rykket til, som om ordene hans hadde rammet henne fysisk. Øynene hennes var vidt oppsperret. «Hvordan vet du det?»

Han trakk på skuldrene. «Folk prater.»

Faktisk hadde det vært en bestemt person som pratet. Mannen hun hadde vært sammen med før de møttes, og så gått hen og giftet seg med. Men opplevelsen hadde vært ydmykende nok, han hadde ikke tenkt å gjenfortelle de stygge detaljene.

«Vel, jeg vil ikke snakke om det.»

Han kjente ansiktet hardne, forsteines av sinne og smerte. Så lenge etter dreide fortsatt alt seg om hva hun ville. «Du gikk fra meg», fortsatte han nådeløst. «Du dro tilbake til England og giftet deg med han du var sammen med før meg. Det var vel planen hele tiden.»

Hun ristet på hodet. «Jeg vet ikke hva du snakker om. Det var ingen plan.»

Han stirret rasende på henne. Hva var det med denne kvinnen som påvirket ham slik? Han ville bare riste henne, og tvang seg til å tenke på at han var en forretningsgigant som aldri lot seg styre av følelsene. «Så hva var problemet? Somlet han? Trengte han en rival, en liten dytt for å fri?»

Øynene hennes mørknet av sinne. «Det var ikke sånn», freste hun.

«Så hvordan var det, da?» Hvordan var han? Fikk han kroppen din til å svaie seg under ham mens du skrek navnet hans? Rev dere klærne av hverandre som dyr? Han ville ta henne i armene og kreve at hun svarte, men ordene kom ikke ut av halsen hans.

«Det var ingenting. Et rykte som havnet på avveie.»

Han studerte ansiktet hennes. Det var mer bak her enn hun ville si, men han kunne ikke nekte for at lettelsen flommet over ham. «Så du giftet deg ikke med ham?» Han fikk seg ikke til å si navnet.

«Nei. Selv om det ikke er din sak.» Øynene hennes lynte av sinne idet hun tok et skritt fram og satte en finger i brystkassen hans. «Ingenting jeg gjør er din sak lenger.»

Han reagerte instinktivt med å gripe tak i håndleddene hennes, og hun gispet idet bevegelsen trakk henne mot ham. Hjertet hans dunket idet han så ned på det stumme, skjelvende, oppadvendte ansiktet hennes. Han kjente varmen fra huden hennes gjennom silkekjolen, og plutselig dreide hele hans væren seg om verkingen i skrittet, eller snarere trangen til å komme den til livs ved å dra Talitha nærmere og kysse henne til vreden ga etter for en annen type hete. Og så hva?

«La meg gi deg et råd, Talitha. Du har en bra jobb her. Vil du beholde den, så skill mellom jobb og privatliv.»

«Og det sier du», bet hun tilbake. «Du jobbet konstant hele tiden mens vi var sammen.»

Han stirret på henne i taus frustrasjon. «Fordi jeg i motsetning til deg måtte jobbe.» Og ikke bare for å tjene til livets opphold. Han hadde måttet bygge et nytt liv fra bunnen av, en ugjennomtrengelig festning som beskyttet ham mot skammen og den stygge fortiden. Talitha, med hennes arvede fond og kontakter, ville aldri forstå det. Hun hadde aldri levd som vanlige mennesker gjorde: lagd mat, vasket, jobbet …

«Men her står du», sa han langsomt. «Som lønnsslave.» Men hun kunne like gjerne vært vertinne for en lunsj på en lekker yacht, tenkte han mens han anerkjennende gransket den perfekte silkekjolen. «Gikk du lei av å shoppe og feste?» Han kikket seg rundt i det enorme studioet. «Eller leker du gjeterjente her som Marie Antoinette?»

Han så at hun bet tennene sammen og innså at han koste seg. Han følte seg full av energi, nesten overmenneskelig. Talitha hadde hatt rett. Han hadde villet straffe henne, erte henne med makten sin. Men innfallet hadde vokst til noe mer påtrengende, en hensikt. Han hadde trodd han var kommet over henne, men nå som hun var nær igjen, skjønte han at hun bare hadde ligget latent i blodet hans som et virus. Hvorfor ellers hadde han fått en så intens, ukontrollerbar seksuell reaksjon av å se henne?

Men det var uakseptabelt. Fortiden hans rommet for mange ting allerede. Å bli født inn i den beryktede Cannavaro-klanen var en arv han fortsatt prøvde å flykte fra. Derfor hadde han jobbet så hardt, holdt privatlivet sitt unna rampelyset. Det var også derfor han hadde etterlatt Talitha i Milano. Å la henne møte foreldrene hans ville vært for risikabelt.

Ironisk nok hadde han bestemt seg for å fortelle henne alt mens han var i USA, men da han kom tilbake, var hun borte.

Tanken på hvor nær han hadde vært å avsløre sannheten fikk huden til å krible av ydmykelse. Han trengte ikke flere dårlige minner. Han trengte å konfrontere fortiden ved å sette Talitha på plass og frigjøre seg fra makten hun hadde over ham.

«Jeg leker ikke noe som helst. Dette er jobben min.» Stemmen hennes skalv, og de delikate neseborene dirret. Han visste at hun kjempet for å undertrykke opphisselsen.

«En jobb du fikk helt på egen hånd?» spurte han med myk stemme. «Eller la en venn av familien inn et godt ord?»

Hun skalv av raseri. «Det spiller ingen rolle hvordan jeg fikk jobben. Det er hvorfor jeg fortsatt har den som teller.»

Han lot blikket gli ertende over det vakre, sinte ansiktet, ned silhuettens deilige konturer. «Og hvorfor det, tror du?»

«Fordi jeg er god til den. Selv om du neppe tror det.»

Nei, det gjorde han ikke. Det var åpenbart at Talitha hadde blunket flørtende til Philip Dubarry for å få jobben.

«Hvorfor skulle jeg ikke tro det?» Han holdt henne fast med blikket. «Det var mye du var ekstremt flink til.»

Rødmen steg opp over kragebeinet hennes, og han kjente et streif av opphisselse mens han husket hvor flink. Forholdet deres hadde vært en eneste glohet lidenskap så intens at en kort stund hadde den fortært dem begge. Var det rart at glørne fortsatt var varme? Nå visste han at han aldri ville bli ferdig med henne før han sto opp mot henne på sine egne premisser. Han hadde selvsagt ingen planer om å puste til de glørne igjen. Men å vite at han kunne tvinne Talitha rundt lillefingeren var intenst tilfredsstillende. Han nøt følelsen av å ha kontrollen og rakte fram hånden. «Vi er nok ferdige.»

Hun overså hånden hans og kikket opp. «Vi var ferdige for tre år siden.»

Feil, tenkte han, ute av stand til å se vekk fra den myke, fristende munnen som for øyeblikket var fiendtlig og smal. Dette hadde så vidt begynt. Han stirret på henne, lot stillheten strekke seg ut, spenningen bygge seg opp. «Mine ansatte tar kontakt», sa han til slutt.

Øynene hennes møtte hans. «Jeg skal si det til Arielle.» Han hørte nervøsiteten i stemmen hennes, og han stoppet opp noen sekunder, som om han overveide mulighetene. Egentlig ville han bare la øyeblikket vare litt lenger. Gi henne muligheten til å nyte følelsen …

Og så ta den fra henne.

«Det trengs ikke», sa han langsomt. «Som jeg sa, jobber jeg gjerne med deg.» Han smilte ertende. «Jeg gleder meg faktisk. Skal vi si fredag? Halv to? Jeg bor på Hanover. Vi kan diskutere ønskene mine mens vi spiser lunsj.»

Hun så opp på ham, og han så sinnet hennes forvandles til forvirring og så panikk. Hun ristet på hodet. «Det skjer ikke, så slutt å leke.»

Han tok et skritt fram og så henne i øynene. «Jeg leker ikke. Og det skal ikke du heller. Du skal jobbe hardt, for meg. Med mindre du vil forklare sjefen din hvorfor du ikke vil, og det ender nok ikke så bra for deg.»

Han visste at han hadde overtaket. «Ingenting å si? Ingen raserianfall eller trusler om vold? Da sender jeg en bil for å hente deg.» Han ignorerte det sjokkerte uttrykket hennes og ruslet avslappet ut av rommet med den samme uberørte autoriteten han hadde kommet inn med.

*

Talitha vred seg mot det kjølige skinnsetet og kikket ut av vinduet. Hjertet dunket fortere mens bilen fant vei gjennom lunsjrushet. Hun hadde håpet at dette var en avtale Dante ikke skulle holde, men da hun kom ut i junisolskinnet utenfor kontoret, sto den svarte limousinen der som en slumrende panter.

Det var helt unødvendig. Med trafikken ville den drøye kilometeren ta like lang tid som å gå. Men Dantes motiv for å sende bilen handlet ikke om logistikk. Det var en påminnelse om at det var han som bestemte.

Mens limousinen svingte til venstre på Berkeley Square, stirret hun misunnelig på turistene som lå henslengt på gresset. I hjertet av London var parken en grønn oase av ro. I motsetning til hodet hennes. Dette var offisielt uken fra helvete, og med tanke på alt hun hadde opplevd, sa det sitt.

Hun vurderte i stillhet de andre kandidatene. Det var uken da hun var syv år og faren hadde stukket av med moren til hennes beste klassevenninne. Så, seks måneder senere, hadde moren hentet henne på skolen, sagt hun skulle flytte til Sveits og dumpet henne hos besteforeldrene.

Et år senere hadde bestemoren dødd, og siden hadde det vært henne og bestefaren. Hun kjente tårene presse seg på, som alltid når hun tenkte på Edward nå. Han var ikke overdrevent kjærlig, men hadde lært henne å ri og skyte, og senere lage en perfekt martini og å kjøre bil, med lavmælte instrukser mens hun nervøst rullet rundt på eiendommen i viltvokterens gamle Land Rover. Han hadde tatt henne med i operaen og til Ascot, og viktigst av alt hadde han delt sin lidenskap for kunst med henne.

Alt som var bra med henne var takket være ham, og nå skulle hun ta fra ham alt han elsket. Mens hun så for seg møtet i banken fikk hun øye på sitt eget speilbilde. En annen ville bare sett det hun ville de skulle se, de forfinede trekkene, men Charles Tait var ikke hvem som helst. Han var en gammel venn av familien. Han var også bankmann, faktisk var han banken. Og som administrerende direktør for Taits hadde han sittet foran henne og sagt at han ikke kunne se andre grunner enn rent sentimentale til å forlenge bestefarens lån. Og dessverre ville neppe de andre direktørene være like sentimentale. Han hadde smilt unnskyldende.

Kanskje hadde Talitha kjempet hardere hvis hun ikke fortsatt hadde vært satt ut etter møtet med Dante dagen før, men nå kjentes det som om bakken forsvant under henne.

Hun hadde muligheter. Hun kunne selge huset i byen, men det ville ikke være nok til å redde Ashburnham. Det ville være smartere å selge eiendommen og beholde huset. Eller enda bedre, selge begge. Det hadde Charles rådet henne til, og han hadde rett, men … Hun presset gråten tilbake. Hun ville ikke gråte nå som hun skulle møte Dante om noen minutter.

Hjertet dunket, og før hun kunne fortrenge tanken gjenopplevde hun øyeblikket hun ikke ville tenke på. Da Dante hadde kommet inn, hadde hun ikke visst om hun skulle skrike eller gråte. Det hadde tatt henne tre lange, fæle år å glemme alt. Besettelsen, forlovelsen, avvisningen hans. Da han hadde gått igjen en time etter, var det som om de årene aldri hadde skjedd. Hvert minne, hver følelse var tilbake.

Magen strammet seg mens hun så for seg øyeblikket da han grep tak i hendene hennes og dro henne mot seg. Han hadde vært så nær at hun hadde sett sinnet i de høye, rene kinnbeina, nær nok til å kjenne varmen fra huden hans. Et uendelig øyeblikk hadde hun vært som limt til gulvet, med skjelvende bein og ubrukelige hender. Men ikke bare nærheten hadde fått kroppen hennes til å stoppe opp. Det hadde vært en tilbakeholdt, kontrollert makt i grepet hans, så selv når hun kjempet for å holde seg på beina, var det som om han lot henne gjøre det.

Å vite at han kunne gå lenger, trekke henne mot seg og kysse henne til hun smeltet, fikk henne til å miste pusten. Hadde han gjort det, ville hun slått til ham og sagt nøyaktig hva han kunne gjøre med kunstsamlingen sin. Eller? Hun hadde spurt seg det siden, og var ikke sikker på at svaret var ja.

Limousinen bremset ned ved Hanovers berømte Art Deco-fasade. Hele uken hadde hun sagt til seg selv at hun ikke ville gjøre dette. Hver morgen hadde hun våknet tidlig og planlagt måter å fortelle Philip så mye av sannheten på som hun kunne klare, og hver kveld hadde hun gått fra jobb uten å ha sagt noe og følt seg liten og feig. Kjeven hennes strammet seg. Hun hatet å la seg styre av frykten. Dante hadde kanskje prøvd å provosere da han sa hun skulle skille mellom jobb og privatliv, men han hadde rett. Og Philip var nok enig.

Og var det egentlig så farlig? Det var snakk om en time eller to i en full restaurant. Etter det trengte hun antakelig aldri å se ham igjen. Ifølge Philip ledet Dante det meste av forretningene sine fra New York. Dessuten kjente hun ham, og uansett hva han sa, ville han ikke at hun skulle jobbe for ham. Han hadde tilkalt henne for å gni det inn, og når han hadde fått kose seg, ville han la henne være i fred. Så når hun hadde overlevd lunsjen, var det over. Hun trakk pusten, glattet på den gule silkekjolen og følte seg roligere enn på flere dager.

«God ettermiddag, Ms. Hamilton.»

Idet hun gikk ut av bilen, trådte en ung mann i mørk dress fram.

«Jeg heter Thomas. Jeg jobber for Mr. King i London. Bli med meg.»

Hun smilte stivt og fulgte etter ham inn. Hanover var yndlingshotellet hennes i London.

Som barn hadde hun ofte drukket te her med bestefaren, men det var lenge siden, og hun var redd for at en nylig oppussing skulle ha redusert hotellets særpreg. Men i den legendariske Art Deco-foajéen kunne hun se at renoveringen var både pietetsfull og stilig, overdådig, men ikke overdreven. Alt så rent, lyst og flott ut.

Lettelsen ga fort etter for uro da brunetten bak resepsjonsdisken kikket nysgjerrig på henne. Hva var det hun tenkte? Kikket hun fordi det sjelden kom gjester til kongesuiten? Eller hadde hun sittet her og sett en endeløs rekke av kvinner på vei til Dantes rom? Ikke at hun brydde seg, tenkte hun med et stikk av sinne.

Som det sømmet seg en med navnet King bodde Dante i kongesuiten, og da hun gikk ut av heisen i den private lobbyen, hevet hun hodet som en gladiator på terskelen til arenaen. Dette var bare en jobb, sa hun bestemt til seg selv mens Thomas åpnet døren og deretter forsvant i skyggene. Dante var bare en klient. Takket være bestefaren og Philip hadde hun et hjem, en karriere, et liv. Og selv om det livet en kort stund skulle flyte sammen med hans igjen, skulle ikke Dante få rote det til igjen.

Suiten var akkurat så overdådig som navnet tilsa. Mørkerød fløyel og luksuriøs silke blandet kongelig storslagenhet og moderne komfort. Men hun la knapt merke til omgivelsene. Hele hennes oppmerksomhet var rettet mot mannen ved vinduet.

Han sto med ryggen til. Var det med hensikt? Selvsagt, tenkte hun irritert. Hele forestillingen var en maktdemonstrasjon.

Hun skar tenner. Som forelskede mennesker flest hadde hun ikke sett feilene hans den gangen. Eller gjort dem til noe positivt, sagt til seg selv at han trakk seg tilbake fra henne av finfølelse snarere enn likegyldighet. Men hun var ikke den samme henførte, betatte unge kvinnen lenger, og makten Dante hadde over henne, var midlertidig. Forhåpentlig eksisterte den bare i jobbsammenheng. Hun hadde gått videre, følelsesmessig og fysisk.

Han snudde seg mot henne, og da hun fikk øye på munnen hans, kjente hun pulsen stige. En forrædersk rødming fylte kinnene hennes da hun husket det øyeblikket i studioet og hvordan kroppen hadde reagert. Det var bare en rykning, sa hun til seg selv. Muskelminne fra da de ikke kunne holde hendene fra hverandre. Det skulle ikke gjenta seg.

«Talitha.» Han smilte ikke og prøvde ikke å håndhilse. Han bare sto der og så intenst på henne, og hun var plutselig intenst bevisst på at hjertet hennes dunket og på hvor kjolen klistret seg til kroppen hennes.

«Dante.» Hun nikket kort. «Hadde det ikke vært enklere å møtes i restauranten?» spurte hun stivt.

Munnen hans krøllet seg nesten umerkelig. «Jo, hvis vi skulle spist der. Men jeg tenkte det var bedre å ha lunsj her. Vi har mye å snakke om, og her blir vi ikke forstyrret.»

Hun kjente noe i magen som ikke hadde med sult å gjøre. «Det var ikke det vi ble enige om.»

Han studerte ansiktet hennes. «Du trenger ikke å være redd for meg, Talitha.»

«Jeg er ikke det», sa hun, litt for fort, innså hun da hun så munnviken hans bevege seg opp en anelse.

«Så det er deg selv du er redd for?» Han gikk mot henne.

«Det nedlater jeg meg ikke til å svare på», freste hun idet han stoppet foran henne. «Jeg er her for å jobbe.» Hun så utfordrende opp på ham. «Med mindre du har ombestemt deg, selvsagt.»

«Det har jeg ikke.» Med hånden viste han til et bord dekket for lunsj. «Så kanskje vi skal sette oss, og så kan du lære meg om kunstsamlinger mens vi spiser.»

Hun var fortsatt nervøs, men det var lettere å snakke med ham nå som hun fulgte et manus. Og mens de spiste – en deilig urtestekt lammecarré, jerseypoteter, gulrøtter og ertepuré – forklarte hun alt fra å finne kunstverk og bekrefte ektheten til frakt og lagring.

Han stilte et par spørsmål, men virket fraværende. Han så vekk, og hun var plutselig glad lunsjen snart var over. Hun ville ikke bli minnet på følelsen av å ikke være god nok til å holde på oppmerksomheten hans.

Servitøren hadde kommet tilbake med dessert. Hun kikket ned i tallerkenen og rødmet. Det måtte være en tilfeldighet, han husket ikke det. Hun kjente blodet pulsere gjennom kroppen.

«Budini di riso fiorentini. Med kokosnøttsorbet», sa Dante mykt. «Jeg ba kjøkkenet lage det.»

Nå så han på henne. Plutselig var hun redd, for seg selv og hvor sårbar hun fortsatt var for ham. Han måtte ikke skjønne det. Desserten var deilig. Myk og kremet, men lett, med et friskt hint av sitrus. «Får alle gjestene skreddersy menyen?» spurte hun skarpt. «Eller gjelder det bare i denne suiten?»

Han svarte ikke med en gang, bare så på henne med de skifergrå øynene. «Nei, det gjelder bare når man eier hotellet», sa han til slutt.

Hun fikk ikke hakeslipp, men hun visste at hun like gjerne kunne hatt en snakkeboble med spørsmålstegn over hodet. «Jeg visste ikke at du eide et hotell.»

«Hoteller. Jeg har mange. Skal vi ta kaffen på terrassen? England har så lite sol, det er synd å gå glipp av den.»

Før hun fikk svart hadde han åpnet skyvedøren ut til en privat balkong. Jøss, tenkte hun. Det var som å ha sin egen utkikksplattform over London. Hun ble stående ved rekkverket. Dante kom bort.

«Du virker overrasket.»

Hun skulte på ham. «Jeg trodde kryptovaluta var din greie.»

Han trakk på skuldrene. «Ja. Men det er lurt å spre investeringene. Jeg har aviser og et filmstudio også. Faktisk …»

«Gratulerer», avbrøt hun kort. Det var dette han hadde ønsket seg. Penger, makt, prestisje, verdensherredømme. Selv på fosterstadiet hadde det tatt over samlivet deres. Men de var ikke sammen nå, og hun ville ikke høre om imperiet han hadde valgt over henne. «Du må være lykkelig.»

«Jo da, hvis jeg hadde fått anstendig kaffe», svarte han. «Denne er for fruktig og syrlig. Skikkelig espresso skal smake nøtt, sjokolade, litt jord. Jeg må nok ta en tur til Italia.»

Hun så kjølig tilbake på ham. «Det bør du. Så fort som mulig.»

«Jeg er glad du synes det», sa han. «Du skal bli med, og bo hos meg i Siena.»

